Victorina Bridoux

Victorina Bridoux y Mazzini de Domínguez (Mánchester, 1835eko apirilaren 9a – Santa Cruz Tenerifekoa, 1862) poeta eta eleberrigilea izan zen, XIX.. mendeko Erromantizismo espainiarraren parte.

 Ibilbidea 
Ángela Mazzini, Cádizko poeta eta antzerkigilearen eta Carlos Honoré Bridoux y Lefebre Parisko handizkako merkatariaren alaba izan zen. Mánchesterren jaio zen. Lan kontuengatik gurasoak hiri horretara joan ziren bizitzera. 1833an, Bridoux Espainiara itzuli zen, amarekin batera, aita hil ondoren. Andaluzian jarri ziren bizitzen, eta 13 urte bete arte Gibraltarko Irlandako Erlijiosoen Eskolan ikasi zuen. Musika, hizkuntza eta literaturan nabarmendu zen.

Bridouxek 20 urte zituenean, Santa Cruz Tenerifekora joan ziren bizitzera. Hiri hartan garatu zuen bere literatura-lana. Han, ongintzako deklamazio-lanak egin zituen antzerkian, El Noticioso de Canarias-en argitaratu zituen lanak (1851 eta 1855 artean), eta, denborak aurrera egin ahala, literatura-konposizioak argitaratu zituen uneko ia prentsa osoan. Bere literatura-lanak bere ezkontza-bizitzarekin (1855ean Gregorio Domínguez de Castrorekin ezkondu zen) eta familiarekin (lau seme-alaba izan zituen) uztartzen zituen.

Bere osasun-arazoek eragindako bizimodu konplexua izan ondoren, 1862an hil zen, 27 urterekin, Tenerifeko hiria suntsitu zuen sukar horiaren epidemiaren biktima izan zen. San Rafael eta San Rokeko hilerri kapitalinoan daude haren aztarnak. Hala ere, hilarrian ez da egilearen izena agertzen, senarrarena baizik.

Haren lan guztiek hil ondoren ikusi zuten argia. Lágrimas y flores izenburupean, hil aurretik bere senarrari omenaldi gisa prestaturik utzi zion liburuki bat argitaratu zen (1863). Amaitu gabe utzi zituen beste hiru lanen egilea ere izan zen, eta, hil ondoren, haren oinordekoek argitaratu zituzten.

 Aitortzak 
Tinerfeko Idazleen Elkarteak (ACTE) Letren Victorina Bridoux Saria sortu zuen. Sari honek ibilbide literario zabala duten Kanarietako idazleak omentzen ditu, hala nola Olga Rivero Jordán poeta (2018an) eta Alberto Omar Walls idazlea (2019an). Sari hori urtero ematen da Tenerifen.

 Lanak 

 1863 – Lágrimas y flores: producciones literarias de Dª Victorina Bridoux y Mazzini de Domínguez. Producciones literarias. Sabina. Madrid.
 1863 – El bálsamo de las penas. F. Escámez. Madrid.
 1890 – Amparo. Castañal y Cª. Zaragoza.
 1890 – El secreto de la hermosura. Castañal y Cª. Zaragoza.

 Bibliografia 

 1950 – En Tenerife, una poetisa. Victorina Bridoux y Mazzini (1835-1862). María Rosa Alonso. Librería Hesperides (Canarias). Santa Cruz de Tenerife. (accesible en PDF)

 Erreferentziak 

 Kanpo estekak 

Kategoria:Kanariar idazleak
Kategoria:Emakume poetak
Kategoria:Emakume eleberrigileak
Kategoria:XIX. mendeko emakume idazleak